Ο **Δημοσθένης Μιχαλεντζάκης** γεννήθηκε στην Αλεξανδρούπολη στις 19 Οκτωβρίου 1998. Είναι χρυσός Παραολυμπιονίκης της κολύμβησης στα 100 μέτρα πεταλούδα της κατηγορίας S9 (Ρίο Ντε Τζανέιρο, 2016)  και χάλκινος Παραολυμπιονίκης στα 100 μέτρα ελεύθερο της κατηγορίας S8 (Τόκιο, 2020).

Επίσης, είναι παγκόσμιος πρωταθλητής στα 100 μ. πεταλούδα S9, στα 50 μ. ελεύθερο S8, στα 100 μ. ελεύθερο S8 και στα 100 μ. πεταλούδα S8 και τρεις φορές πρωταθλητής Ευρώπης.

Κατέχει το παγκόσμιο ρεκόρ στα 200 μέτρα ελεύθερο της κατηγορίας του με επίδοση 2:07:16. Επίσης κατέχει συνολικά 4 παγκόσμια ρεκόρ.

To Δημοτικό Κολυμβητήριο Αλεξανδρούπολης μετονομάστηκε σε "Δημοσθένης Μιχαλεντζάκης" στις 23 Σεπτεμβρίου 2018 προς τιμήν του σπουδαίου αθλητή.

Βιογραφία
---------

### Προσωπική ζωή

Γεννήθηκε στην Αλεξανδρούπολη και κατάγεται από τις Φέρες Έβρου. 

Ξεκίνησε την κολύμβηση στην ηλικία των 4 ετών λόγω της πάθησής του που είναι μαιευτική παράλυση στο δεξί άνω άκρο και κατάφερε να περάσει με μεγάλη επιτυχία όλα τα κολυμβητικά σκαλοπάτια. Αξιοσημείωτο το γεγονός πως ο Δημοσθένης αποτελεί τον μοναδικό Έλληνα κολυμβητή ο οποίος κολυμπά παράλληλα και με τους αρτιμελείς κολυμβητές και καταφέρνει να κατοχυρώνει όρια πρόκρισης για τα πανελλήνια πρωταθλήματα.

### Σταδιοδρομία

Το 2014 εντάχτηκε στην εθνική ομάδα κολύμβησης ανδρών ΑμεΑ. Στο πανευρωπαϊκό πρωτάθλημα κολύμβησης 2014 στο Αϊντχόβεν κατέκτησε την 4η θέση στα 200 μ. μεικτή ατομική S9 και την 5η θέση στα 100 μ. πεταλούδα S9, όντας μόλις 16 ετών. 

Στο παγκόσμιο πρωτάθλημα κολύμβησης ΑμεΑ που διοργανώθηκε στην Γλασκόβη το 2015 κατέκτησε την 4η θέση στα 100 μ. πεταλούδα S9. Η μεγαλύτερη του επιτυχία ωστόσο, επετεύχθη στους Παραολυμπιακούς Αγώνες του 2016 στη Βραζιλία, καθώς κατέκτησε το χρυσό παραολυμπιακό μετάλλιο και σημείωσε νέο παραολυμπιακό ρεκόρ (59:27) στα 100 μ. πεταλούδα S9. 

Στο παγκόσμιο πρωτάθλημα που διοργανώθηκε στο Μεξικό το 2017 κατέκτησε το χρυσό μετάλλιο στα 100 μ. πεταλούδα S9  , ενώ στο πανευρωπαϊκό πρωτάθλημα του Δουβλίνου το 2018 κατέκτησε δύο χρυσά μετάλλια στην κατηγορία S8 (100 μ. πεταλούδα, 200 μ. μεικτή ατομική).

Στο παγκόσμιο πρωτάθλημα κολύμβησης ΑμεΑ του Λονδίνου το 2019 αναδείχθηκε ξανά παγκόσμιος πρωταθλητής, καθώς κατέκτησε τρία χρυσά μετάλλια στην κατηγορία S8 (50 μ. ελεύθερο, 100 μ. ελεύθερο, 100 μ. πεταλούδα).

Στο Πανευρωπαϊκό πρωτάθλημα κολύμβησης AμεA 2020, που διοργανώθηκε όμως το 2021, στη Μαδέιρα της Πορτογαλίας (Φουνσάλ), αγωνίστηκε σε τρία αγωνίσματα της κατηγορίας S8 (50 μ. ελεύθερο, 100 μ. ελεύθερο, 100 μ. πεταλούδα) και αναδείχθηκε τρεις φορές πρωταθλητής Ευρώπης στην κατηγορία του.

Στο Παγκόσμιο Πρωτάθλημα Παρα-κολύμβησης 2023, στο Μάντσεστερ, αναδείχτηκε παγκόσμιος πρωταθλητής στα 50 μ. ελεύθερο S8.

Παραπομπές
----------

1. ↑  «Παραολυμπιακοί 2016: Χρυσό και στην κολύμβηση με τον Δημοσθένη Μιχαλεντζάκη». *CNN.gr*. 16 Σεπτεμβρίου 2016. Ανακτήθηκε στις 16 Αυγούστου 2019.
2. ↑  «Παραολυμπιακοί Αγώνες: Χάλκινο μετάλλιο ο Δημοσθένης Μιχαλεντζάκης». *www.kathimerini.gr*. Ανακτήθηκε στις 26 Αυγούστου 2021.
3. ↑  «Πρωταθλητής Ευρώπης για δεύτερη φορά μέσα σε 24 ώρες ο Δημοσθένης Μιχαλεντζάκης». *www.in.gr*. 20 Μαΐου 2021. Ανακτήθηκε στις 28 Αυγούστου 2021.
4. ↑  «Εκπληκτικός Μιχαλεντζάκης με νέο Παγκόσμιο ρεκόρ και χρυσό μετάλλιο στο IDM Berlin». *SportsAddict.gr - Αθλητικά νέα της Θράκης*. 6 Ιουνίου 2019. Ανακτήθηκε στις 30 Μαΐου 2020.
5. ↑  «Το Κολυμβητήριο της Αλεξανδρούπολης, πλέον έχει όνομα | Reportal.gr». Ανακτήθηκε στις 30 Μαΐου 2020.
6. ↑
7. ↑  «Χρυσός ο Μιχαλεντζάκης, το παλικάρι απ' τον Έβρο, στο Παγκόσμιο του Μεξικό». *EVROS NEWS*. Ανακτήθηκε στις 30 Μαΐου 2020.
8. ↑  «ΔΕΥΤΕΡΟ ΧΡΥΣΟ Ο ΔΗΜΟΣΘΕΝΗΣ ΜΙΧΑΛΕΝΤΖΑΚΗΣ ΣΤΟ ΔΟΥΒΛΙΝΟ». *tvthrakiotis.gr*. Ανακτήθηκε στις 30 Μαΐου 2020.
9. ↑
10. ↑  «Τρομερός Μιχαλεντζάκης! Τρίτο χρυσό μετάλλιο στο Παγκόσμιο». Ανακτήθηκε στις 30 Μαΐου 2020.
11. ↑  «Τρίτο χρυσό μετάλλιο για Μιχαλεντζάκη στο Ευρωπαϊκό Πρωτάθλημα κολύμβησης ΑμΕΑ - «Χάλκινος» ο Χριστάκης». *Newpost.gr*. Ανακτήθηκε στις 26 Αυγούστου 2021.
12. ↑  Grigoriadou, Elisavet (4 Αυγούστου 2023). «ΠΑΓΚΟΣΜΙΟΣ ΠΡΩΤΑΘΛΗΤΗΣ Ο ΜΙΧΑΛΕΝΤΖΑΚΗΣ!». *Sportsfeed*. Ανακτήθηκε στις 5 Αυγούστου 2023.